Beskæftigelsesministerens syn på udenlandsk arbejdskraft flugter direkte med holdningen hos hoteldirektør bag gratis koncertbilletter. Det har man noteret sig hos både DF og S

Enigheden mellem Troels Lund Poulsen (V) og den hoteldirektør, der har givet beskæftigelsesministeren en række attraktive koncertbilletter, er stor, når det kommer til udenlandsk arbejdskraft.

Det noterer man sig både hos regeringens parlamentariske grundlag, Dansk Folkeparti, samt i Socialdemokratiet.

Troels Lund Poulsen er således tilhænger af, at der kommer mere udenlandsk arbejdskraft til Danmark. Ellers koster det arbejdspladser, har ministeren ladet forstå.

Ministerens syn på den sag deles til fulde af direktøren i hotelvirksomheden BC Hospitality Group, Allan Agerholm, der har blandet sig i debatten ved at eksempelvis slå fast, at ’væksten i Danmark går i stå uden hjælp fra udenlandsk arbejdskraft’.

Samme Allan Agerholm har – som afsløret af Ekstra Bladet – givet Troels Lund Poulsen otte gratis billetter på blot et år til eftertragtede koncerter i Royal Arena.

Se også: Koncert-kongen: Troels Lund vælter sig i gratis billetter

Tanken har strejfet mig

Dette sammenfald får Martin Henriksen, medlem af ledelsen i Dansk Folkeparti, til at tænke sit.

– Det har altid undret mig, hvorfor regeringen går så meget op i at hente mere udenlandsk arbejdskraft til Danmark, når regeringens egne analyser siger, at der faktisk ikke er mangel på arbejdskraft, siger Martin Henriksen til Ekstra Bladet og fortsætter:

– Tanken om, at der skulle være en sammenhæng (til de gratis koncertbilletter, red.), har da strejfet mig. Men jeg ved det ikke, så jeg anklager ikke nogen.

– Når det er sagt, så skal man tænke over omfanget af de gratis billetter, og der kan det godt virke lidt voldsomt, siger Martin Henriksen, der understreger, at han ikke har noget imod, at en minister modtager en gratis billet i ny og næ.

Stjernekunstnere

Ligesom Martin Henriksen har Socialdemokratiets udlændingeordfører, Mattias Tesfaye, noteret sig, at Allan Agerholm står bag mange af de gratis koncertbilletter til Troels Lund Poulsen samtidig med, at hoteldirektøren er en varm fortaler for udenlandsk arbejdskraft.

I en kommentar til sagen lyder det fra Tesfaye:

– Vi skal ikke åbne for mere arbejdskraft fra Afrika og Asien. Der er rigeligt med arbejdsløse i Europa, som hoteldirektøren kan starte med at ansætte. Jeg har en klar forventning om, at ministerens holdninger selvfølgelig ikke er påvirket af gaver fra erhvervslivet.

Billetterne, som BC Hospitality Group har givet Troels Lund Poulsen, har været til koncerter med stjernekunstnerne Metallica, Céline Dion, Sting og Depeche Mode.

Vip-adgang

Alene i salgspris koster disse billetter op til 8030 kroner. Dertil kommer eventuel vip-forplejning i forbindelse med koncerterne.

BC Hospitality Group har som partner i Royal Arena adgang til netop vip-billetter til koncerter.

Med disse kan man entrere den ’eksklusive vip-etage’ med egen indgang, hvor der kan vælges mellem flere forskellige menuer i vip-restauranten, og hvor man kan sætte sig i særligt komfortable vip-sæder under koncerten.

Hverken at BC Hospitality Group eller Beskæftigelsesministeriet har villet fortælle, hvad de pågældende billetter er værd.

Undres over niveauet

Beskæftigelsesministeriets pressetjeneste oplyser, at Troels Lund Poulsen har ikke nogen kommentarer.

Fra Allan Agerholms side bliver skytset rettet mod Martin Henriksen og Mattias Tesfaye.

’Jeg stopper aldrig med at undres over niveauet fra de to herrer. Det er et uomtvisteligt fakta, at der ikke i fremtiden vil være tilstrækkelig med relevant ledig arbejdskraft, hverken i Danmark eller i øvrigt generelt i forhold til den indvandring vi normalt ser fra EU. Men hvis opsvinget varer ved, og vi derfor om lidt skal sige nej til opgaver, fordi vi mangler kvalificeret arbejdskraft, så vil jeg da kontakte Henriksen og Tesfaye og bede dem om at anvise den.’